# Serfőző Simon

*Messzeségek elhullása*

A kerítés lécei közt pörögnek

Megavasodott, száraz, tavalyi levelek.

Kezem fehérsége a délutáni hűvösség…

Nézem a kertet. Pengetik a levegőt csendben az ágak.

A ház mellett földet ás apám.

Néha fölhajol, s tekintete a szántások közelsége.

Nem hívogat pillangókat a tenyerére és

Erejét az ásónyom mélységéhez araszozza…

Hiába pukkad a nap fölé az ég,

Felhőket nem mosnak tisztára galambok.

Szelek mozgalma árnytalan barázdák,

S csak szívünkben emelkednek fák fölé a rétek.

Már csak a délutánok fájnak.

Messzeségek elhullása hív magamba.

Apámat figyelem… Néha fölhajol

És tekintete a szántások közelsége…

*(1961)*